Forsetahjónin með gripinn . Ljósmynd / Aðsend Guðni Th. Jóhannesson , forseti Íslands , og Eliza Reid , kona hans , komu við hjá Flugbjörgunarsveitinni í Reykjavík í dag og keyptu jólatréð sem mun prýða stofuna á Bessastöðum þessi jólin . Fyrir valinu varð íslensk stafafura úr Þjórsárdal . Í samtali við mbl.is segir Hjalti Björnsson , formaður Flugbjörgunarsveitarinnar í Reykjavík , að forsetahjónin séu fastagestir hjá sveitinni , en forsetinn er einnig verndari Landsbjargar . Salan hefur gengið vel síðustu daga og gerir Hjalti ráð fyrir að um 2.000 tré verði seld fyrir jólin , langflest íslensk tré úr Þjórsárdal . „ Það er okkar sérstaða . “ Jólatrjáasala Flugbjörgunarsveitarinnar er til húsa á Flugvallarvegi 7 við rætur Öskjuhlíðar og verður opin til klukkan tíu alla daga til jóla , og raunar til hádegis á aðfangadag . Á morgun hefur jólasveinn boðað komu sína , en hann mun skemmta gestum milli klukkan 15 og 17 .